DA Den Europæiske Unions Tidende L 108/61

KOMMISSIONENS GENNEMFØRELSESAFGØRELSE (EU) 2016/645

af 22. april 2016

om visse beskyttelsesforanstaltninger over for lumpy skin disease i Bulgarien

(meddelt under nummer C(2016) 3261)

(Kun den bulgarske udgave er autentisk)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,

under henvisning til Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (3), særlig artikel 14, stk. 2,

under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (4), særlig artikel 4, stk. 3, og

ud fra følgende betragtninger:

(1) Lumpy skin disease (i det følgende benævnt »LSD«) er en virussygdom hos kvæg, der primært overføres af vektorer, som er kendetegnet ved alvorlige tab af modtagelige dyr, og som har potentiale til at sprede sig meget hurtigt, bl.a. via flytning af og handel med modtagelige levende dyr og produkter heraf. LSD er ikke en sygdom med betydning for folkesundheden, da virusset ikke kan overføres til mennesker.

(2) Ved direktiv 92/119/EØF er der fastsat generelle foranstaltninger til bekæmpelse af visse dyresygdomme, herunder LSD. Disse omfatter foranstaltninger, der skal gennemføres i tilfælde af mistanke om og bekræftelse af LSD på en bedrift. De foranstaltninger, der skal gennemføres, omfatter etablering af beskyttelses- og overvågningszoner omkring udbruddene og andre supplerende foranstaltninger med henblik på at bekæmpe spredning af sygdommen. De pågældende foranstaltninger giver også mulighed for nødvaccination i tilfælde af et udbrud af LSD.

(3) I henhold til artikel 14, stk. 2, i direktiv 92/119/EØF skal alle de supplerende foranstaltninger, som de berørte medlemsstater skal træffe, hvis en epizooti i et bestemt område er særlig alvorlig, vedtages i henhold til komitologiproceduren.

(4) Den 12. april 2016 oplyste Bulgarien Kommissionen om, at der var mistanke om LSD på to kvægbedrifter i henholdsvis landsbyen Voden og landsbyen Chernogorovo, der ligger i kommunen Dimitrovgrad i området Haskovo i den centrale sydlige del af Bulgarien, omkring 80 km fra grænserne til nabolandene. Den 13. april 2016 meddelte Bulgarien, at de to udbrud af LSD var blevet bekræftet, og at der var yderligere mistanke om LSD i nabokommunen Vodenicharovo i området Stara Zagora. Den 15. april 2016 bekræftede Bulgarien yderligere udbrud i landsbyen Bialo Pole i området Stara Zagora og i landsbyerne Radievo og Marijno i området Haskovo.

(5) Bulgarien har gennemført foranstaltninger i henhold til direktiv 92/119/EØF; der er navnlig blevet etableret beskyttelses- og overvågningszoner omkring udbruddene, jf. direktivets artikel 10, og landet har desuden begrænset flytningen af modtagelige dyr inden for de to ramte områder og — af forsigtighedshensyn — i naboområderne Burgas, Yambol, Sliven, Kardzhali, Plovdiv, Pazardjik, Smolyan, Blagoevgrad, Kjustendil, Pernik, Sofia-distriktet og Sofia by. Overvågningen er intensiveret i hele landet.

(6) På grund af risikoen for, at lumpy skin disease-virusset spredes til andre områder af Bulgarien og til andre medlemsstater, navnlig via handel med levende kvæg og reproduktionsmateriale heraf, bør flytningen af visse vildtlevende drøvtyggere og markedsføringen af visse produkter, der hidrører fra kvæg, kontrolleres.

(7) Definitionerne i artikel 2 i direktiv 92/119/EØF, artikel 2 i Rådets direktiv 64/432/EØF (5) og artikel 2 i Rådets direktiv 92/65/EØF (6) bør anvendes i denne afgørelse. Det er imidlertid også nødvendigt at fastsætte en række særlige definitioner i denne afgørelse.

(8) Det er nødvendigt at beskrive den del af Bulgariens område, der anses for at være fri for lumpy skin disease og ikke omfattet af restriktionerne i henhold til direktiv 92/119/EØF og denne afgørelse. Det er derfor nødvendigt at beskrive spærrezonen i bilaget til denne afgørelse under hensyntagen til risikoniveauet for spredning af LSD. Den geografiske afgrænsning af den pågældende spærrezone bør foretages på baggrund af risikoen og resultatet af sporingen af mulige kontakter til den smittede bedrift, den rolle, der eventuelt spilles af vektorer, og muligheden for at gennemføre tilstrækkelig kontrol med flytningen af dyr af modtagelige arter og produkter, der hidrører fra disse dyr. Spærrezonen bør omfatte enhver beskyttelses- og overvågningszone, der er etableret i henhold til direktiv 92/119/EØF. På grundlag af oplysninger fra Bulgarien bør områderne Haskovo og Stara Zagora i Bulgarien i deres helhed være den spærrezone, der skal beskrives i bilaget til denne afgørelse.

(9) Det er også nødvendigt at fastsætte visse restriktioner vedrørende afsendelse af dyr af modtagelige arter og reproduktionsmateriale heraf fra spærrezonen, samt restriktioner for markedsføring af visse produkter af animalsk oprindelse og animalske biprodukter fra den pågældende spærrezone, i bilaget til denne afgørelse.

(10) For så vidt angår risikoen for spredning af LSD indebærer forskellige varer forskellige risikoniveauer. Som anført i den videnskabelige udtalelse fra Den Europæiske Fødevaresikkerhedsautoritet (EFSA) om lumpy skin disease (7) indebærer flytning af levende kvæg, tyresæd og rå huder og skind fra inficeret kvæg en højere risiko med hensyn til eksponering og konsekvenser end andre produkter, som f.eks. mælk og mejeriprodukter, behandlede huder og skind eller fersk kød, tilberedt kød og kødprodukter af kvæg, for hvilke der mangler videnskabelige data eller forsøgsdata om deres rolle for overførsel af sygdommen. De foranstaltninger, der skal fastsættes i denne afgørelse, bør derfor være afbalancerede og stå i rimeligt forhold til risiciene.

(11) Flytning af levende kvæg fra den spærrezone i Bulgarien, der skal fastsættes i bilaget til denne afgørelse, bør forbydes med henblik på at forhindre spredning af LSD. Ifølge EFSA's videnskabelige udtalelse om lumpy skin disease og Verdensorganisationen for Dyresundhed (OIE) kan vildtlevende dyr, dvs. visse eksotiske vildtlevende drøvtyggere, eventuelt spille en rolle for overførsel af LSD, navnlig i Afrika, hvor sygdommen er endemisk. Derfor bør en række forebyggende foranstaltninger ligeledes gælde for vildtlevende drøvtyggere. I mangel af mere præcise bestemmelser i EU-lovgivningen bør de relevante internationale standarder for sådanne flytninger som fastsat i OIE's sundhedskodeks for terrestriske dyr (OIE Terrestrial Animal Health Code) (8) anvendes til dette formål.

(12) Da Bulgarien har anmodet om at blive fritaget fra forbuddet mod afsendelse af kvæg til direkte slagtning fra bedrifter beliggende i spærrezonen uden for beskyttelses- og overvågningszonerne, og da artikel 11.11.5. i OIE's sundhedskodeks for terrestriske dyr giver mulighed for en sådan fritagelse, bør afsendelsen af sådanne sendinger tillades på visse betingelser.

(13) Tilsvarende kan det ikke udelukkes, at sygdommen kan overføres via sæd og embryoner fra kvæg. Der bør derfor fastsættes visse beskyttelsesforanstaltninger for disse varer. I mangel af EU-standarder bør EFSA's videnskabelige udtalelse om LSD og de relevante henstillinger fra OIE's sundhedskodeks for terrestriske dyr anvendes til dette formål.

(14) Ifølge EFSA's videnskabelige udtalelse om lumpy skin disease er overførsel af LSD-virusset via sæd, naturlig bedækning eller kunstig insemination blevet eksperimentelt påvist, og LSD-virusset er blevet isoleret i sæd fra eksperimentelt inficerede tyre. Indsamling og anvendelse af sæd fra kvæg med oprindelse i spærrezonen bør derfor forbydes.

(15) I henhold til artikel 4.7.14 i OIE's sundhedskodeks for terrestriske dyr indgår LSD, jf. håndbogen fra International Embryo Transfer Society, i kategori 4, der omfatter sygdomme eller patogener, »for hvilke der er gennemført undersøgelser, eller for hvilke der er undersøgelser i gang, som indikerer, at det endnu ikke er muligt at drage konklusioner med hensyn til risikoniveauet for overførsel, eller at risikoen for overførsel via embryonoverførsel kan være ikke ubetydelig, selv når embryonerne håndteres korrekt mellem indsamling og overførsel i henhold til håndbogen«. Indsamling og anvendelse af embryoner fra kvæg med oprindelse i spærrezonen bør derfor forbydes.

(16) Der er ingen videnskabelige data eller forsøgsdata, der tyder på, at der sker overførsel af LSD-virus til modtagelige dyr via fersk kød, tilberedt kød eller kødprodukter. Selv om EFSA's videnskabelige udtalelse om LSD indikerer, at LSD-virusset kan overleve i kød i et ikke-angivet tidsrum, skulle det eksisterende EU-forbud mod fodring af drøvtyggere med proteiner fra drøvtyggere udelukke muligheden for en ikke-sandsynlig oral overførsel af LSD-virus. For at undgå enhver risiko for spredning af sygdommen bør markedsføring af fersk kød, tilberedt kød og kødprodukter af kvæg med oprindelse i den spærrezone, der skal fastsættes i bilaget til denne afgørelse, kun tillades, hvis det ferske kød er fremstillet af kvæg holdt på sygdomsfrie bedrifter i spærrezonen uden for de etablerede beskyttelses- og overvågningszoner. Sådant kød må kun markedsføres på Bulgariens område.

(17) Desuden bør afsendelse af sendinger af fersk kød fremstillet af dyr, der er blevet holdt og slagtet uden for spærrezonen, samt tilberedt kød og kødprodukter som defineret i punkt 7.1 i bilag I til Europa-Parlamentets og Rådets forordning (EF) nr. 853/2004 (9) og behandlede maver, blærer og tarme som defineret i punkt 7.9 i bilag I til forordning (EF) nr. 853/2004, der er blevet underkastet en af de behandlinger, der er fastsat i del 4 i bilag II til Kommissionens afgørelse 2007/777/EF (10), og som er fremstillet af sådant fersk kød og forarbejdet i virksomheder i spærrezonen, uden for beskyttelses- og overvågningszonerne, tillades på visse betingelser.

(18) Colostrum, mælk og mejeriprodukter, der anvendes som dyrefoder, kan spille en vigtig rolle for spredning af LSD, navnlig hvis colostrummen, mælken og mejeriprodukterne ikke er blevet tilstrækkeligt varmebehandlet eller syrnet for at inaktivere LSD-virusset.

(19) I sin videnskabelige udtalelse om de dyresundhedsmæssige risici ved at fodre dyr med brugsklare mejeriprodukter uden yderligere behandling (11) fastsætter EFSA mere præcist en række metoder, der kan mindske risikoen for spredning af LSD via mælk og mejeriprodukter. Derfor bør markedsføring og afsendelse af sendinger af mælk og mejeriprodukter til konsum fra dyr, der er blevet holdt i spærrezonen, tillades på visse betingelser.

(20) Ved Kommissionens forordning (EU) nr. 142/2011 (12) er der fastsat gennemførelsesbestemmelser til Europa-Parlamentets og Rådets forordning (EF) nr. 1069/2009 (13), herunder krav til sikker behandling af animalske biprodukter og afledte produkter. Med henblik på at forhindre spredning af LSD bør markedsføring af uforarbejdede animalske biprodukter forbydes. En henvisning til forarbejdede animalske biprodukter i denne afgørelse bør betragtes som en henvisning til de dyresundhedsmæssige normer, der er fastsat i forordning (EU) nr. 142/2011.

(21) I tilfælde af et udbrud af LSD giver artikel 19 i direktiv 92/119/EØF mulighed for at foretage vaccination mod denne sygdom. Bulgarien har ikke udelukket nødvaccination mod LSD. Risikoen for spredning af sygdommen fra vaccinerede dyr og produkter heraf er forskellig fra de risici, der er forbundet med uvaccinerede dyr og dyr, der potentielt er i inkubation. Det er derfor nødvendigt at fastsætte betingelser for flytning af vaccineret kvæg og for markedsføring af produkter, der hidrører fra sådanne dyr.

(22) Den videnskabelige viden om LSD er ufuldstændig. Vaccineret kvæg er beskyttet mod kliniske tegn på denne sygdom, men ikke nødvendigvis mod infektion, og ikke alle vaccinerede dyr opnår en beskyttende immunitet. Derfor bør det være muligt at sende sådanne dyr direkte til omgående slagtning på slagterier, der ligger på Bulgariens område, efter en periode på mindst 28 dage efter vaccinationen.

(23) Fersk kød og tilberedt kød heraf samt kødprodukter, der har været underkastet en ikke-specifik behandling, kan derfor udgøre en ikke ubetydelig risiko for spredning af LSD. Det er derfor berettiget at begrænse markedsføringen af fersk kød fra kvæg og modtagelige vildtlevende hovdyr, samt tilberedt kød og kødprodukter heraf, til Bulgariens område, såfremt sådanne varer er forsynet med et særligt mærke, som ikke er ovalt, og som ikke kan forveksles med sundhedsmærket for fersk kød som fastsat i afsnit I, kapitel III, i bilag I til Europa-Parlamentets og Rådets forordning (EF) nr. 854/2004 (14) og identifikationsmærket for tilberedt kød og kødprodukter bestående af eller indeholdende kød af kvæg som fastsat i afsnit I i bilag II til forordning (EF) nr. 853/2004.

(24) En særlig behandling af kødprodukter i en hermetisk lukket beholder til en Fo-værdi på mindst tre og en behandling, der er beskrevet i del A, punkt 1.1-1.5, i bilag IX til Rådets direktiv 2003/85/EF (15), af mælk og mejeriprodukter inaktiverer LSD-virus tilstrækkeligt i sådanne produkter bestemt til konsum, og det bør derfor være tilladt at markedsføre sådan mælk og sådanne mejeriprodukter på hele Bulgariens område og i andre medlemsstater og at afsende det til tredjelande.

(25) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1

Genstand og anvendelsesområde

Ved denne afgørelse fastsættes der beskyttelsesforanstaltninger i forbindelse med udbruddene af lumpy skin disease i Bulgarien samt supplerende foransaltninger, som de berørte medlemsstater skal gennemføre i henhold til direktiv 92/119/EØF.

Artikel 2

Definitioner

I denne afgørelse finder definitionerne i artikel 2 i henholdsvis direktiv 64/432/EØF, 92/65/EØF og 92/119/EØF anvendelse.

Derudover forstås ved:

a) »kvæg«: hovdyr af arterne Bos taurus, Bos indicus, Bison bison og Bubalus bubalis

b) »spærrezone«: den del af en medlemsstats område, der er opført i bilaget til denne afgørelse, og som omfatter det område, hvor forekomst af lumpy skin disease er bekræftet, og de beskyttelses- og overvågningszoner, der er etableret i henhold til artikel 10 i direktiv 92/119/EØF

c) »vildtlevende drøvtygger i fangenskab«: dyr af underordenen Ruminantia inden for ordenen Artiodactyla, hvis fænotype ikke i betydeligt omfang er berørt af menneskelig udvælgelse, men som lever under direkte menneskeligt tilsyn eller direkte menneskelig kontrol, herunder dyr i zoologisk have

d) »vildtlevende drøvtygger«: dyr af underordenen Ruminantia inden for ordenen Artiodactyla, hvis fænotype ikke er berørt af menneskelig udvælgelse, og som lever uafhængigt af direkte menneskeligt tilsyn eller direkte menneskelig kontrol

e) »kødprodukter«: kødprodukter som defineret i punkt 7.1 i bilag I til forordning (EF) nr. 853/2004 og behandlede maver, blærer og tarme som defineret i punkt 7.9 i samme bilag, som er blevet underkastet en af de behandlinger, der er omhandlet i del 4 i bilag II til beslutning 2007/777/EF.

Artikel 3

Forbud mod flytning og afsendelse af visse dyr samt af sæd og embryoner heraf og mod markedsføring af visse produkter af animalsk oprindelse og animalske biprodukter

1. Bulgarien forbyder afsendelse af følgende varer fra spærrezonen til andre dele af Bulgarien, til andre medlemsstater og til tredjelande:

a) kvæg og vildtlevende drøvtyggere i fangenskab

b) sæd, æg og embryoner fra kvæg.

2. Bulgarien forbyder markedsføring uden for spærrezonen og afsendelse til andre medlemsstater og tredjelande af følgende varer, der er fremstillet af kvæg og vildtlevende drøvtyggere, der er blevet holdt eller nedlagt i spærrezonen:

a) fersk kød og tilberedt kød og kødprodukter fremstillet af sådant fersk kød

b) colostrum, mælk og mejeriprodukter fra kvæg

c) ferske huder og skind undtagen dem, der er omfattet af definitionerne i punkt 28 og 29 i bilag I til forordning (EU) nr. 142/2011

d) uforarbejdede animalske biprodukter, medmindre de under officielt tilsyn af den kompetente myndighed er blevet bestemt og kanaliseret til bortskaffelse eller forarbejdning i et godkendt anlæg i henhold til forordning (EF) nr. 1069/2009 inden for Bulgariens område.

Artikel 4

Undtagelse fra forbuddet mod afsendelse af levende kvæg og vildtlevende drøvtyggere i fangenskab til direkte slagtning og afsendelse af fersk kød, tilberedt kød og kødprodukter fremstillet af sådanne dyr

1. Uanset forbuddet i artikel 3, stk. 1, litra a), kan den kompetente myndighed tillade afsendelse af kvæg og vildtlevende drøvtyggere i fangenskab fra bedrifter i spærrezonen til et slagteri, der ligger i andre dele af Bulgarien, såfremt:

a) dyrene siden fødslen eller i de seneste 28 dage har opholdt sig på en bedrift, hvor der i den pågældende periode ikke officielt er indberettet forekomst af lumpy skin disease

b) dyrene er blevet klinisk undersøgt ved pålæsning og ikke viste kliniske tegn på lumpy skin disease

c) dyrene med henblik på omgående slagtning transporteres direkte uden standsninger eller aflæsninger

d) slagteriet er udpeget af den kompetente myndighed til dette formål

e) den kompetente myndighed på slagteriet er blevet underrettet af den kompetente myndighed på afsendelsesstedet om, at dyrene vil blive sendt til slagteriet, og underretter den kompetente myndighed på afsendelsesstedet om deres ankomst

f) dyrene ved ankomsten til slagteriet holdes og slagtes adskilt fra andre dyr inden for mindre end 36 timer

g) dyrene, som påtænkes flyttet: i) enten ikke er blevet vaccineret mod lumpy skin disease og er blevet holdt på bedrifter: — hvor der ikke blev foretaget vaccination, og som ligger uden for beskyttelses- og overvågningszonerne, eller — hvor der blev foretaget vaccination, og som ligger uden for beskyttelses- og overvågningszonerne, og hvor der er gået en karenstid på mindst 7 dage efter vaccinationen af besætningen, eller — som ligger i en overvågningszone, som har været opretholdt i mere end 30 dage som følge af forekomst af yderligere sygdomstilfælde, jf. artikel 13 i direktiv 92/119/EØF, eller ii) blev vaccineret mod lumpy skin disease mindst 28 dage før datoen for flytning og kommer fra en bedrift, hvor alle modtagelige dyr var blevet vaccineret mindst 28 dage før den påtænkte flytning.

2. Enhver afsendelse af kvæg og vildtlevende drøvtyggere i fangenskab, jf. stk. 1, må kun finde sted, hvis følgende betingelser er opfyldt:

a) Transportmidlet er blevet ordentligt rengjort og desinficeret før og efter pålæsning af sådanne dyr i henhold til artikel 9.

b) Dyrene er beskyttet mod angreb fra vektorinsekter før og under transporten.

3. Den kompetente myndighed sikrer, at fersk kød, tilberedt kød og kødprodukter fremstillet af dyrene omhandlet i denne artikels stk. 1, markedsføres i overensstemmelse med de krav, der er fastsat i artikel 5 og 6.

Artikel 5

Undtagelse fra forbuddet mod markedsføring af fersk kød og tilberedt kød af kvæg og vildtlevende drøvtyggere

1. Uanset forbuddene i artikel 3, stk. 2, litra a) og c), kan den kompetente myndighed tillade markedsføring i Bulgarien uden for spærrezonen af fersk kød, bortset fra andre spiselige slagtebiprodukter end lever, og tilberedt kød heraf samt friske huder og skind fremstillet af kvæg og vildtlevende drøvtyggere:

a) som har været holdt på bedrifter i spærrezonen, der ikke var omfattet af restriktioner i henhold til direktiv 92/119/EØF, eller

b) som er blevet slagtet eller nedlagt før den 13. april 2016, eller

c) som er omhandlet i artikel 4, stk. 1.

2. Den kompetente myndighed tillader kun afsendelse til andre medlemsstater eller tredjelande af sendinger af fersk kød fremstillet af kvæg, der er blevet holdt og slagtet uden for spærrezonen, og tilberedt kød fremstillet af sådant fersk kød, såfremt det pågældende kød og tilberedte kød er blevet fremstillet, opbevaret og håndteret uden at komme i kontakt med kød og tilberedt kød, der ikke er godkendt til afsendelse til andre medlemsstater i henhold til artikel 3, stk. 2, litra a), og såfremt sendingerne til andre medlemsstater er ledsaget af et officielt sundhedscertifikat, der er i overensstemmelse med modellen i bilaget til Kommissionens forordning (EF) nr. 599/2004 (16), og hvori del II indeholder følgende erklæring:

»Fersk kød eller tilberedt kød, der er i overensstemmelse med Kommissionens gennemførelsesafgørelse (EU) 2016/645 af 22. april 2016 om visse beskyttelsesforanstaltninger over for lumpy skin disease i Bulgarien.«

Artikel 6

Undtagelse fra forbuddet mod markedsføring af kødprodukter, der består af eller indeholder kød af kvæg eller vildtlevende drøvtyggere

1. Uanset forbuddet i artikel 3, stk. 2, litra a), kan den kompetente myndighed tillade markedsføring af kødprodukter, som er fremstillet i spærrezonen af fersk kød af kvæg og vildtlevende drøvtyggere:

a) som har været holdt på bedrifter i spærrezonen, der ikke var omfattet af restriktioner i henhold til direktiv 92/119/EØF

b) som er blevet slagtet eller nedlagt før den 13. april 2016, eller

c) som er omhandlet i artikel 4, stk. 1, eller

d) som har været holdt og er blevet slagtet uden for spærrezonen.

2. Den kompetente myndighed tillader markedsføring kun på Bulgariens område af kødprodukter som omhandlet i stk. 1, som overholder betingelserne i litra a), b) eller c) i nævnte stykke, såfremt kødprodukterne er blevet underkastet en ikke-specifik behandling, der sikrer, at kødprodukternes snitflade ikke længere har fersk køds egenskaber.

Den kompetente myndighed sikrer, at kødprodukter som omhandlet i første afsnit ikke afsendes til andre medlemsstater eller til tredjelande.

3. Den kompetente myndighed tillader kun afsendelse af sendinger af kødprodukter fremstillet af fersk kød af dyrene omhandlet i stk. 1, litra a); b) og c), til andre medlemsstater eller til tredjelande, såfremt kødprodukterne er blevet underkastet en særlig behandling, jf. punkt B i del 4 i bilag II til afgørelse 2007/777/EF, i hermetisk lukkede beholdere til en Fo-værdi på mindst tre, og såfremt sendingerne til andre medlemsstater er ledsaget af et officielt sundhedscertifikat, der er i overensstemmelse med modellen i bilaget til forordning (EF) nr. 599/2004, og hvori del II indeholder følgende erklæring:

»Kødprodukter, der er i overensstemmelse med Kommissionens gennemførelsesafgørelse (EU) 2016/645 af 22. april 2016 om visse beskyttelsesforanstaltninger over for lumpy skin disease i Bulgarien.«

4. Den kompetente myndighed tillader kun afsendelse til andre medlemsstater og til tredjelande af sendinger af kødprodukter fremstillet af fersk kød af de dyr, som er omhandlet i stk. 1, litra d), såfremt kødprodukterne mindst er blevet underkastet en ikke-specifik behandling, jf. punkt A i del 4 i bilag II til afgørelse 2007/777/EF, der sikrer, at kødprodukternes snitflade ikke længere har fersk køds egenskaber, og såfremt sendingerne til andre medlemsstater er ledsaget af et officielt sundhedscertifikat, der er i overensstemmelse med modellen i bilaget til forordning (EF) nr. 599/2004, og hvori del II indeholder følgende erklæring:

»Kødprodukter, der er i overensstemmelse med Kommissionens gennemførelsesafgørelse (EU) 2016/645 af 22. april 2016 om visse beskyttelsesforanstaltninger over for lumpy skin disease i Bulgarien.«

Artikel 7

Undtagelse fra forbuddet mod afsendelse og markedsføring af mælk og mejeriprodukter

1. Uanset forbuddet i artikel 3, stk. 2, litra b), kan den kompetente myndighed tillade markedsføring af mælk til konsum fra kvæg, som holdes på bedrifter i spærrezonen, samt mejeriprodukter fremstillet heraf, såfremt mælken og mejeriprodukterne er blevet underkastet en behandling, der er beskrevet i del A, punkt 1.1-1.5, i bilag IX til direktiv 2003/85/EF.

2. Den kompetente myndighed tillader kun afsendelse til andre medlemsstater og til tredjelande af sendinger af mælk og mejeriprodukter fra kvæg, der holdes på bedrifter i spærrezonen, såfremt mælken og mejeriprodukterne er beregnet til konsum og er blevet underkastet den behandling, der er omhandlet stk. 1, og såfremt sendingerne er ledsaget af et officielt sundhedscertifikat, der er i overensstemmelse med modellen i bilaget til forordning (EF) nr. 599/2004, og hvori del II indeholder følgende erklæring:

»Mælk eller mejeriprodukter, der er i overensstemmelse med Kommissionens gennemførelsesafgørelse (EU) 2016/645 af 22. april 2016 om visse beskyttelsesforanstaltninger over for lumpy skin disease i Bulgarien.«

Artikel 8

Særlig mærkning af fersk kød, tilberedt kød og kødprodukter omhandlet i henholdsvis artikel 5, stk. 1, og artikel 6, stk. 2

Bulgarien sikrer, at fersk kød, tilberedt kød og kødprodukter som omhandlet i artikel 5, stk. 1, og artikel 6, stk. 2, er forsynet med et særligt sundhedsmærke eller identifikationsmærke, der ikke er ovalt, og som ikke kan forveksles med:

a) sundhedsmærket for fersk kød som fastsat i afsnit I, kapitel III, i bilag I til forordning (EF) nr. 854/2004

b) identifikationsmærket for tilberedt kød og kødprodukter bestående af eller indeholdende kød af kvæg som fastsat i afsnit I i bilag II til forordning (EF) nr. 853/2004.

Artikel 9

Krav vedrørende transportkøretøjer, rengøring og desinficering

1. Den kompetente myndighed sikrer, at transportøren eller føreren af ethvert køretøj, som har været i kontakt med modtagelige arter i spærrezonen, og som agter at forlade denne zone, fremlægger bevis for, at køretøjet siden den seneste kontakt med de pågældende dyr er blevet rengjort og desinficeret på en måde, der inaktiverer lumpy skin disease-virus.

2. Den kompetente myndighed fastlægger, hvilke oplysninger transportøren eller føreren af dyretransportkøretøjet skal indgive for at påvise, at den krævede rengøring og desinficering har fundet sted.

Artikel 10

Krav vedrørende underretning

Bulgarien skal underrette Kommissionen og de øvrige medlemsstater i Den Stående Komité for Planter, Dyr, Fødevarer og Foder om resultaterne af den overvågning af lumpy skin disease, der er foretaget i spærrezonen.

Artikel 11

Anvendelse

Denne afgørelse anvendes indtil den 31. december 2016.

Artikel 12

Denne afgørelse er rettet til Republikken Bulgarien.

Udfærdiget i Bruxelles, den 22. april 2016. På Kommissionens vegne Vytenis ANDRIUKAITIS Medlem af Kommissionen

(1) EFT L 395 af 30.12.1989, s. 13.

(2) EFT L 224 af 18.8.1990, s. 29.

(3) EFT L 62 af 15.3.1993, s. 69.

(4) EFT L 18 af 23.1.2003, s. 11.

(5) Rådets direktiv 64/432/EØF af 26.6.1964 om veterinærpolitimæssige problemer ved handel inden for Fællesskabet med kvæg og svin (EFT 121 af 29.7.1964, s. 1977/64).

(6) Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (EFT L 268 af 14.9.1992, s. 54).

(7) EFSA Journal 2015;13(1):3986 (73 s.).

(8) 24. udgave, 2015.

(9) Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (EUT L 139 af 30.4.2004, s. 55).

(10) Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EF (EUT L 312 af 30.11.2007, s. 49).

(11) EFSA Journal (2006) 347, s. 1.

(12) Kommissionens forordning (EU) nr. 142/2011 af 25. februar 2011 om gennemførelse af Europa-Parlamentets og Rådets forordning (EF) nr. 1069/2009 om sundhedsbestemmelser for animalske biprodukter og afledte produkter, som ikke er bestemt til konsum, og om gennemførelse af Rådets direktiv 97/78/EF for så vidt angår visse prøver og genstande, der er fritaget for veterinærkontrol ved grænsen som omhandlet i samme direktiv (EUT L 54 af 26.2.2011, s. 1).

(13) Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (forordningen om animalske biprodukter) (EUT L 300 af 14.11.2009, s. 1).

(14) Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (EUT L 139 af 30.4.2004, s. 206).

(15) Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (EUT L 306 af 22.11.2003, s. 1).

(16) Kommissionens forordning (EF) nr. 599/2004 af 30. marts 2004 om en model for certifikat og erklæring om kontrol i forbindelse med samhandel inden for Fællesskabet med dyr og animalske produkter (EUT L 94 af 31.3.2004, s. 44).